钦定古今图书集成/明伦汇编/氏族典/第022卷 > 《廖用贤尚友录》 > 终军
## 钦定古今图书集成/明伦汇编/氏族典/第022卷 > 《廖用贤尚友录》 > 终军

按《汉书终军传》，“军字子云，济南人也。少好学，以辨博
能属文闻于郡中。年十八，选为博士弟子，至府受遣。
太守闻其有异才，召见与交结，军揖太守而去，至长
安，上书言事。武帝异其文，拜谒者给事中。从上幸雍，
祠五畤，获白麟奇木。上异此二物，博谋群臣，军对当
有解编发、削左衽而蒙化者。数月，越地及匈奴名王”
来降，时皆以军言为中。初。军入关，关吏与军𦈡，军问
何为，吏曰：“为复传。”军曰：“大丈夫西游，终不复传。”还弃
𦈡而去。军为谒者，使行郡国，建节东出关。关吏识之，
曰：“此前弃𦈡生也。”还奏事，上甚悦，当发使使匈奴。军
自请上奇军，擢谏大夫。遣军使南越，军请受《长缨》，必
羁南越王致之阙下。军往说越王，越王请内属，天子
大说。越相吕嘉不欲内属，攻杀其王及汉使者，皆死。
军死时年二十馀，故世谓之“终童。”